แบล็กพิงก์
ประวัติ > 2010–2016: การรวมวงและกิจกรรมก่อนเปิดตัว

แบล็กพิงก์เริ่มก่อตัวในปี 2010 เมื่อวายจีเอนเตอร์เทนเมนต์จัดให้มีการทดสอบความสามารถทั่วโลกสำหรับผู้สมัครที่ยังอยู่ในช่วงวัยก่อนวัยรุ่นหรือวัยรุ่นเพื่อที่จะสร้างเกิร์ลกรุปวงใหม่ หลังจากมีการเปิดตัวทูเอนีวัน ซึ่งเป็นวงหลักเพียงวงเดียวเมื่อปีที่แล้ว ตามที่สมาชิกวงระบุ การเข้าร่วมสังกัดในฐานะศิลปินฝึกหัดคล้ายกับการลงทะเบียนเรียนในสถาบันป็อปสตาร์แบบเต็มเวลา ซึ่งเจนนีได้อธิบายถึงประสบการณ์นี้ว่า "เข้มงวดยิ่งกว่าโรงเรียน" ส่วนโรเซก็เปรียบเทียบว่าเป็น ดิเอกซ์แฟกเตอร์ แบบมีหอพัก ในขณะเดียวกัน สมาชิกวงที่ละทิ้งชีวิตออกไปจากประเทศเกาหลีใต้ การฝึกฝนที่กวดขันควบคู่ไปกับความตื่นตระหนกทางวัฒนธรรมนั้นเป็นสิ่งที่ยากเป็นพิเศษ การเตรียมการสำหรับการเปิดตัวของแบล็กพิงก์เริ่มตั้งแต่ต้นปี 2011 เมื่อวายจีเอนเตอร์เทนเมนต์เปิดเผยในวันที่ 14 พฤศจิกายน ว่าเกิร์ลกรุปวงใหม่ของพวกเขาจะเปิดตัวในช่วงครึ่งแรกของปี 2012 และมีสมาชิกอย่างน้อยเจ็ดคน ด้วยเหตุนี้ จึงทำให้เกิดข่าวคราวและข่าวลือมากมายที่แพร่สะพัดว่าการเปิดตัวของเกิร์ลกรุปวงใหม่นั้นถูกเลื่อนออกไป ถึงแม้จะไม่มีข้อมูลอย่างเป็นทางการก็ตาม จนในวันที่ 18 พฤษภาคม 2016 วายจีเอนเตอร์เทนเมนต์ยืนยันว่าเกิร์ลกรุปจะเปิดตัวในเดือนกรกฎาคม โดยระบุว่าสมาชิกได้รับการคัดเลือกผ่านการแข่งขันอันดุเดือดมานานหลายปี ทั้งนี้ ต้นสังกัดยังระบุในภายหลังว่าจัง ฮันนา และมุน ซูอา ผู้ซึ่งได้รับการแนะนำสู่สาธารณชนในฐานะสมาชิกที่อาจได้เปิดตัวเป็นเกิร์ลกรุปวงใหม่นั้น จะไม่ถูกรวมอยู่ในรายชื่อนี้
เจนนี แร็ปเปอร์หลักและนักร้องนำของวง เป็นสมาชิกคนแรกที่ได้รับการเปิดเผยเมื่อวันที่ 1 มิถุนายน 2016 เธอเข้าร่วมวายจีเอนเตอร์เทนเมนต์ในฐานะศิลปินฝึกหัดเมื่อปี 2010 โดยย้ายจากนิวซีแลนด์กลับมาอยู่เกาหลีใต้ เธอได้รับการแนะนำต่อสาธารณชนเป็นครั้งแรกเมื่อปี 2012 ในภาพถ่ายชื่อ "Who's that girl?" บนเว็บไซต์ของวายจีเอนเตอร์เทนเมนต์ในวันที่ 10 เมษายน เจนนีได้รับการประชาสัมพันธ์อย่างต่อเนื่องในฐานะสมาชิกของเกิร์ลกรุปวงใหม่ผ่านการทำงานร่วมหลายครั้ง เธอได้แสดงมิวสิกวิดีโอเพลง "แดตเอกซ์เอกซ์" ของจี-ดรากอน จากอีพีของเขา วันออฟอะไคนด์ และเป็นนักร้องรับเชิญในเพลง "แบล็ก" (2013) จากอัลบั้มของเขา กูป์ เด'ทา และเพลง "สเปเชียล" (2013) จากอัลบั้ม เฟิสต์เลิฟ ของอีไฮ ลิซ่า เป็นแร็ปเปอร์หลักและนักเต้นหลักของวง ได้รับการเปิดเผยเป็นสมาชิกคนที่สองเมื่อวันที่ 8 มิถุนายน 2016 เธอเป็นคนเดียวในบรรดาผู้สมัคร 4,000 คนที่ผ่านการคัดเลือกจากวายจีเอนเตอร์เทนเมนต์เมื่อปี 2010 ในประเทศไทย อันเป็นประเทศบ้านเกิดของเธอ และกลายเป็นศิลปินฝึกหัดต่างชาติคนแรกของสังกัดในปี 2011 เธอได้รับการแนะนำเป็นครั้งแรกในเดือนพฤษภาคม 2012 ในวิดีโอที่ชื่อ "Who's that girl???" ซึ่งโพสต์บนช่องยูทูบของวายจีเอนเตอร์เทนเมนต์ ทั้งนี้ ลิซ่ายังปรากฏอยู่ในมิวสิกวิดีโอเพลง "รินการีนกา" ของแทยังในปี 2013 รวมถึงเป็นโฆษกให้แบรนด์เสื้อผ้าแนวสตรีต โนนากอน ในปี 2015 และแบรนด์เครื่องสำอาง มูนช็อต ในปี 2016
จีซู นักร้องนำของวง ได้รับการเปิดเผยเป็นสมาชิกคนที่สามเมื่อวันที่ 15 มิถุนายน 2016 เธอเข้าร่วมวายจีเอนเตอร์เทนเมนต์ในฐานะศิลปินฝึกหัดเมื่อเดือนกรกฎาคม 2011 และปรากฏอยู่ในโฆษณาและมิวสิกวิดีโอหลายครั้งในช่วงก่อนเปิดตัว ซึ่งรวมถึงมิวสิกวิดีโอเพลง "สปอยเลอร์ + แฮปเพนเอนดิง" (2014) ของอีพิกไฮ จากอัลบั้ม ชูบ็อกซ์ และ "แอมดิฟเฟอเรนต์" ของไฮซูฮย็อน ทั้งนี้ เธอยังปรากฏเป็นแขกรับเชิญในละครปี 2015 เรื่อง โปรดิวเซอร์หน้าใส หัวใจกุ๊กกิ๊ก ด้วย โรเซ นักร้องนำและนักเต้นหลักของวง เป็นสมาชิกคนสุดท้ายที่ได้รับการเปิดเผยเมื่อวันที่ 22 มิถุนายน 2016 เธออยู่อันดับที่หนึ่งในบรรดาผู้สมัคร 700 คนจากการคัดเลือกของวายจีเอนเตอร์เทนเมนต์เมื่อปี 2012 ในออสเตรเลีย หลังจากนั้นเธอก็เซ็นสัญญาเป็นศิลปินฝึกหัดกับต้นสังกัดและย้ายไปอยู่โซลเพื่อเริ่มการฝึก เธอเป็นนักร้องรับเชิญในแทร็ก "วิตเอาต์ยู" (2012) ของจี-ดรากอน จากอีพี วันออฟอะไคนด์ โดยได้รับเครดิตเป็น "เกิร์ลกรุปวงใหม่จากวายจี ?" จนกระทั่งเธอได้รับการแนะนำต่อสาธารณชนอย่างเป็นทางการ
ในวันที่ 29 มิถุนายน วายจีเอนเตอร์เทนเมนต์ยืนยันว่าเกิร์ลกรุปวงใหม่จะมีสมาชิกสี่คนแทนแผนเดิมที่กำหนดไว้เก้าคนและได้เปิดเผยชื่อวงอย่างเป็นทางการว่า แบล็กพิงก์ ตามที่ตัวแทนต้นสังกัดระบุ ชื่อของวงมีความหมายว่า "ความสวยไม่ใช่ทุกสิ่ง" และเป็นเครื่องหมายว่า "พวกเธอเป็นทีมที่ไม่ได้ห้อมล้อมแค่ความสวยเพียงอย่างเดียว แต่ยังเปี่ยมไปด้วยพรสวรรค์ที่ยอดเยี่ยม" ภายหลังจีซูยังเปิดเผยในงานแถลงข่าวว่าชื่ออื่น ๆ ของวงที่อยู่ระหว่างการพิจารณานั้น มีคำว่า พิงก์พังก์, เบบีมอนสเตอร์ และแมกนัม ด้วย แบล็กพิงก์เผยแพร่วิดีโอซ้อมเต้นครั้งแรกเมื่อวันที่ 6 กรกฎาคม ซึ่งได้รับความสนใจจากสาธารณชนเป็นอย่างมาก จนในวันที่ 29 กรกฎาคม วายจีเอนเตอร์เทนเมนต์ยืนยันว่าแบล็กพิงก์จะเปิดตัวในวันที่ 8 สิงหาคม 2016